Jong man kritiek ná talle steekwondeArgieffoto: Kent Williamson ’n Man in sy 20’s is in ’n kritieke toestand na die hospitaal gehaas nadat sy vriend hom glo verskeie kere met ’n skerp voorwerk gesteek het. Russel Meiring, woordvoerder van ER24, het gesê die voorval het Maandag omstreeks 13:00 in Cranbournelaan in Benoni plaasgevind. “Toe ons daar kom het die man op die sypaadjie gesit. Paramedici het hom vinnig geassesseer en vasgestel hy het veelvuldige steekwonde aan sy liggaam en is in ŉ kritieke toestand,” het Meiring gesê. Hy is op die toneel behandel en daar is gepoog om sy toestand te stabiliseer. Die pasiënt is daarna na die Themba Memorial- hospitaal gehaas vir verdere mediese behandeling. Die man is glo gesteek ná ŉ argument met ŉ vriend. Die polisie ondersoek die saak.